  Майя Бывальцева Удмурт кун университетын священникъёсты дасянъя кафедра усьтыны чаклало. Со сярысь ивортэмын Ижысь но Удмуртиысь епархилэн сайтаз. 2015-тӥ ар пумын Ижысь епархия но Удмурт кун университет валче ужанъя тупанкылэз юнматӥзы. Со улсын УдГУ-ын священникъёсты но православи лулчеберетлэн инъетэзъя дышетӥсьёсты дасяны кафедра усьтыны чакламын. «Милям епархиямы вӧсьлык ӧръя вылӥ тодон-валанъёс сётӥсь дышетсконни ӧй вал на. Нош солы кулэяськон кемалась кылдӥз. Соин ик ми Удмурт кун университетлэн Историяя институтэз бордын кафедра усьтонъя ужез кутскимы. Со нимаськоз «Кафедра религиоведения и духовно-нравственного воспитания», — вераз УдГУ-ысь Историяя но социологияя институтлэн политологияя но политикаен кивалтонъя кафедраысьтыз доцент, Николай Чудотворецлы сӥзем черклэн настоятелез, священник Георгий Харин. Вуоно священникъёслы вылӥ тодон-валанъёс сётэм сяна, кафедраын вӧсьлыкен но культурологиен герӟаськем тодметъёсъя дышетӥсьёслэсь быгатонлыкъёссэс будэтыны луонлык сётозы. «УдГУ-ын теологияя факультет усьтыны ужпум ум пуктӥське, со университетын ноку ой вал. Но азьланяз сыӵе факультет луыны быгатоз», — пусйиз отец Георгий. Чакланъёсъя, кафедраын 4 ар дышетсконо луоз, выпускникъёслы бакалаврлэсь дипломзэ сётозы. Отын кык группа кылдытыны чакламын: духовенстволы но дышетӥсьёслы. Нырысетӥяз Выль Сӥзёнэз, катехизисэз дышетозы но семинариын дышетоно мукет тодметъёсъя тодон-валанъёс сётозы. Дышетӥсьёс понна мукет тодметъёс луозы: педагогика, философия, религиоведение, богословилэн инъетэз. Ӧнеръёсъя дышетон нырысь-валысь дунын луоз. Но азьланяз епархия соосты бюджетэ выжтыны малпа. Георгий Харин верамъя, университетлэн кивалтӥсьёсыныз огкыл шедьтэмын. Но дышетсконнилэн тодосъя кенешезлэн вань ёзчиосыз кичӧлтонлы дурбасьтозы шуыса вераны уг луы. «Оскиськомы, Инмар юрттэмен ваньмыз пӧрмоз», — вераз отец Георгий. Солэн чакламезъя, кафедрае нырысетӥ дышетскисьёсты кутыны быгатозы ни куарусёнэ. Тегъёс: Дышетон УдГУ Удмуртия черк  